Be ina mieur
La vita zuppada da mamifers pitschens, in’exposiziun el Museum da la natira 

(cp) Pitschnas èn ellas, las mieurs, spezialmain en cumparegliaziun cun auters mamifers ubain animals lactants. Causa lur pitschnezza corporala han ellas grond success. Las mieurs sa chattan en tut ils spazis vitals e giogan ina rolla impurtanta en ils sistems ecologics. Mintga spezia ha sviluppà si’atgna strategia per surviver. In exempel tipic per l’adattaziun d’ina spezia d’animals durant il process da l’evoluziun. 
Da las 83 spezias da mamifers ch’èn vegnidas constatadas fin uss en Svizra, èn la gronda part mamifers pitschens. Cun excepziun da paucas spezias che fan donn als bains dals umans, na vegnan ellas strusch remartgadas. Savens èn ellas activas la notg e san sa zuppar fitg bain durant il di. Lur pitschnezza difficultescha lur observaziun. 
L’exposiziun «Be ina mieur...» dat in maletg da la diversitad da las mieurs che fan part da l'urden dals insectivors e dals ruiders. La prioritad ha la preschentaziun da las adattaziuns spezialas. L'exposiziun en 7 maletgs da la spezia illustrescha per exempel l'ir sut l'aua dal misarogn da l'aua, il sien d'enviern dal durmigliet giagl ed il raiver sur gradella da la mieur-sfuigna sblatga. Ulteriurs temas èn ils motivs per il success dals "micromamifers" e la relaziun savens disturbada tranter las mieurs ed ils umans. La structura da l'exposiziun tegna quint dal fatg che la pitschnezza da las mieurs difficulteschan per regla nossa relaziun cun ellas. Perquai vegnan mussadas las illustraziuns graficas e las fotografias sin las var 50 tavlas en in format quatter giadas pli grond che la grondezza natirala. Ina «mieur giganta» en la scala 1:20 mussa co ch'i fiss, sche las mieurs avessan la grondezza d'in chaun. Preparats ch'èn vegnids fatgs cun ina tecnica cumplettamain nova dattan relaziun cun la realitad. Ultra da quai pon ins guardar tschertas spezias da mieurs en gronds terraris. Il film «Da mieurs ed umans», ch’è vegnì realisà da la Televisiun rumantscha en connex cun l'exposiziun, ans fa reflectar davart las relaziuns tranter ils umans e las mieurs. 
Il program accumpagnant cumpiglia guidas, curs ed activitads da la pedagogia da museum.
L'exposiziun è concepida sco exposiziun ambulanta e vegn mussada en blers lieus da la Svizra e da l'exteriur vischin.